35. ΝΟΜΟΣ υπ’ αριθ. 1261 της 8/18 Ιουν. 1982 (ΦΕΚ Α΄72) Κοπή μεταλλικών κερμάτων των πενήντα δραχμών και κύρωση της σύμβασης που υπογράφηκε στις 14 Αυγ. 1980 μεταξύ των Ελληνικού Δημοσίου και της Τράπεζας της Ελλάδος. Πρώτο άρθρο.-Κυρώνεται και έχει ισχύ νόμου η σύμβαση που υπογράφτηκε στις 14 Αυγ. 1980 μεταξύ του Ελληνικού Δημοσίου και της Τράπεζας της Ελλάδος, Το κείμενο της σύμβασης έχει ως εξής: ΣΥΜΒΑΣΙΣ Μεταξύ του Ελληνικού Δημοσίου αφ’ ενός, εκπροσωπουμένου υπό του επί των Οικονομικών Υπουργού κ. Μιλτιάδου Έβερτ και της Τραπέζης της Ελλάδος αφ’ ετέρου, εκπροσωπουμένης υπό του Διοικητού αυτής κ. Ξενοφώντος Ευθ. Ζολώτα, συνομολογήθηκαν τα επόμενα: Άρθρ.1.-1.Η Τράπεζα της Ελλάδος, μη παραιτουμένη του εκ των άρθρ. 3 και 56 εδάφ. 1 του καταστατικού αυτής απορρέοντος δικαιώματος όπως εκδίδη τραπεζικά γραμμάτια αξίας ανωτέρας των είκοσι δραχμών, αναγνωρίζει δικαίωμα εις το Δημόσιον όπως εκδίδη μεταλλικά κέρματα ονομαστικής αξίας πεντήκοντα δραχμών, άτινα θα κυκλοφορούν παραλλήλως με τα υπ’ αυτής εκδιδόμενα ίσης αξίας τραπεζικά γραμμάτια. 2.Η ονομαστική αξία των υπό έκδοσιν μεταλλικών κερμάτων των πεντήκοντα δραχμών θα καθορίζεται κατά τας διατάξεις του Ν.Δ. 488/1974 (άρθρον πρώτον), ήτοι δι’ αποφάσεων της Νομισματικής Επιτροπής εισηγήσει του Υπουργού Οικονομικών και κατόπιν εγγράφου προτάσεως της Τραπέζης της Ελλάδος, υποβαλλομένης οσάκις κατ’ εκτίμησιν αυτής επιβάλλουν τούτο αι ανάγκαι των συναλλαγών. 3.Τα πεντηκοντάδραχμα μεταλλικά κέρματα είναι νόμιμον χρήμα εις τας συναλλαγάς δια ποσά μη υπερβαίνοντα τας πέντε χιλιάδας δραχμάς. 4.Το ως άνω αναφερόμενον όριον χρήσεως κερμάτων των πεντήκοντα δραχμών ως νομίμου χρήματος δεν ισχύει δια τα εξ αυτών προσαγόμενα α)εις τα Δημόσια Ταμεία και β)εις την Τράπεζαν της Ελλάδος και εις τας Εμπορικάς Τράπεζας, αίτινες υποχρεούνται να δέχωνται εις κατάθεσιν ή τρεχούμενον λογαριασμον ταύτα δι’ οιονδήποτε ποσόν υπό τους περιορισμούς των άρθρ. 8 και 10 του δια του Νόμ. 3424 κυρωθέντος Ν.Δ/τος της 10 Νοεμ. 1927 Άρθρ.2.-Τα περί ων ο λόγος μεταλλικά κέρματα των πεντήκοντα δραχμών θα παραδοθούν υπό του Δημοσίου εις την Τράπεζαν της Ελλάδος, ήτις θα φροντίση να τεθούν εις κυκλοφορίαν εις όλην την χώραν, ως εγένετο και δια τα μέχρι τούδε τεθέντα εις κυκλοφορίαν και ήδη κυκλοφορούντα μεταλλικά κέρματα ονομαστικής αξίας είκοσι δραχμών και κάτω. Άρθρ.3.-Το προϊόν της κυκλοφορίας μεταλλικών κερμάτων των πεντήκοντα δραχμών θα άγεται εις πίστωσιν ανοιγησομένου ειδικού λογαριασμού «Ε.Δ.-Προϊόν εκ κυκλοφορίας μεταλλικών κερμάτων δραχμών πεντήκοντα εκδόσεως 1980». Άρθρ.4.-1.Η παρούσα συνετάγη εις διπλούν και έλαβον έκαστος των συμβαλλομένων ανά εν πρωτότυπον. 2.Η ισχύς της παρούσης άρχεται από της υπογραφής της, κυρωθήσεται δε δια νόμου και εγκριθήσεται υπό της Γενικής Συνελεύσεως των μετόχων της Τραπέζης της Ελλάδος. Δεύτερο άρθρο.-(Τροποποιείται το άρθρ. 3 του Καταστατικού της Τράπεζας της Ελλάδας που κυρώθηκε από το Νόμ. 3424/1927, τόμ. 12 σελ. 145). Τρίτο άρθρο.-Όλες οι αναγκαίες δαπάνες για την έκδοση και κυκλοφορία των μεταλλικών κερμάτων των πενήντα δραχμών βαρύνουν τον προϋπολογισμό των εξόδων του Υπουργείου Οικονομικών που αναγράφονται οι σχετικές πιστώσεις. Τέταρτο άρθρο.-Κάθε λεπτομέρεια που αφορά την εφαρμογή του παρόντος ρυθμίζεται με αποφάσεις του Υπουργού Οικονομικών. Πέμπτο άρθρο.-Ο παρών νόμος ισχύει από την ημερομηνία δημοσίευσής του στην εφημερίδα της Κυβερνήσεως. (Αντί για τη σελ. 18,13) Σελ. 18,13(α) Τεύχος Η1Ο1 – Σελ. 93 Κέρματα 26.Α.γ.33-35 